**SAJTÓINFORMÁCIÓ**

Dorog, 2024.08.30.

**A dorogi kőbányászat öröksége – Ünnepség a Nemzeti Kőbányászati Emlékhelynél**

**A dorogi bányásznapi ünnepségeken már több éve hagyomány a Nemzeti Kőbányászati Emlékhely koszorúzása. A résztvevők idén is tiszteletüket fejezték ki a kőbányászatban dolgozó mindenkori munkatársak és a helyi kőbányászat közel 120 éves története előtt.**

Dorogon idén is megrendezték a Bányásznapot, amely a város egyik legfontosabb eseménye. Az ünnepség központi eleme a Nemzeti Kőbányászati Emlékhely koszorúzása volt: a város, a vármegye, a bányász szervezetek és a kőbányászatban tevékenykedő vállalatok képviselői együtt tisztelegtek a szakma múltja és jelene előtt. A Bányásznap hagyománya több mint hét évtizedre nyúlik vissza Dorogon, és azóta is minden évben fontos ünnepi alkalom a város és a környező közösségek számára. A rendezvény célja, hogy méltó módon emlékezzenek meg azokról, akik munkájukat és életüket a kőbányászatnak szentelték, hozzájárulva a régió ipari fejlődéséhez. A dorogi kőbányászat közel 120 éves hagyománya a térség egyik legmeghatározóbb kulturális öröksége, amelyet a Bányásznapok évente felelevenítenek. Kilenc éve avatták fel a Nemzeti Kőbányászati Emlékhelyet, melyet az Országos Magyar Bányászati és Kohászati Egyesület kezdeményezésére a Baumit Kft. építtetett a történelmi Magyarország jelentős kőbányáiból szállított kőtömbök felhasználásával.

A rendezvényen elhangzó beszédek és a koszorúzás nemcsak a múltidézést szolgálja, hanem a jövő generációi számára is fontos üzenetet közvetít. Járomi Judit, a Baumit Kft. ügyvezető igazgatója beszédében hangsúlyozta, hogy a vállalat számára a bányászat és az ipari termelés fenntartható módon történő működtetése kiemelt fontosságú, hiszen ez a jövő nemzedékeinek életminőségét is meghatározza. *„Folyamatosan azon dolgozunk, hogy az a bánya, amely 2000-ben került a Baumit Kft. tulajdonába a hozzá kapcsolódó üzemmel együtt mintaszerűen mutathassa meg, hogy lehetséges a bányászatot és az ipari termelést tisztán, rendezetten, a környezetvédelmi, településképi szempontokat és rekultivációs szempontokat is szem előtt tartva működtetni.”* – emelte ki.

Dr. Tittmann János, Dorog Város Polgármestere beszédében hangsúlyozta, hogy *„a kőbányai munka értékteremtő hatása a városunknak egy olyan értéke, amire számítunk a jövőben is és kívánom a Baumit minden kedves munkatársának, hogy az eddig elért eredmények folytatásaként tudja építeni a város és a vállalat közös jövőjét.”*